Peter Skaarup (DF), 1999-06-17:
Man kan jo godt undre sig over, hvorfor regeringen eller hr. Hans Engell ikke vil svare præcist på det spørgsmål. Måske er der lidt uenighed om nogle ting, det ved jeg ikke, men det, det drejer sig om for os, er at gøre det fuldstændig klart for omverdenen, for os selv og for Folketinget, hvad det egentlig er, der skal ske med de styrker, vi har i udlandet.
Det siger sig selv, at når der i grundloven står, at Folketinget skal orienteres om spørgsmål og rådføres om spørgsmål af større udenrigspolitisk rækkevidde, ja, så skal man selvfølgelig overholde det, og der er det bare beklageligt, at Folketinget ikke får besked fra regeringen, at Det Udenrigspolitiske Nævn ikke får besked fra regeringen om, hvad det er, der skal ske.
Det må vi så prøve på at agere efter.
Det kan godt være, det bliver nødvendigt at indkalde samråd, hver gang der bliver truffet en lidt større beslutning på det udenrigspolitiske område, hvis man altså ikke vil rådføre sig med nævnet.
Tilbage til selve beslutningsforslag nr. B 148, så er det jo selvfølgelig sådan, som det også fremgår af vores betænkningsbidrag, at vi støtter forslaget.
Vi mener, at der nu er en fred at bevare, og det er vigtigt, at også Danmark signalerer, at det vil vi selvfølgelig gøre ved at sende de styrker ned, der skal til for at bevare den fred.
Vi har i forbindelse med udvalgsbehandlingen talt meget om, at det, der har været afgørende for os, er, om freden egentlig kan bevares, og at UCK bliver afvæbnet, og vi har i forbindelse med behandlingen af forslaget, jeg vil ikke sige fået garanti for, men fået klare meldinger fra regeringen om, at det via den aftale, der er lavet, og via følgevirkningerne af aftalen nu ser ud til, at man kan få afvæbnet UCK under ordnede forhold.
Men det er selvfølgelig klart, at en forudsætning for, at de styrker, vi har dernede, kan have en god sikkerhed for, at de kan komme hjem igen i god behold, jo altså er, at UCK også holder sig i tøjret, og at UCK bliver afvæbnet i overensstemmelse med den aftale, som er lavet.
Derudover har vi også i forbindelse med udvalgsbehandlingen været meget bekymret for, at regeringen ikke har villet lægge en plan for, hvad der skal ske med de flygtninge fra Kosovoområdet, der nu er i Danmark.
Vi undrer os meget over, at vi nu er i gang med at lære flygtninge fra Kosovo dansk, medens det altså nu ser ud til, at man får fred dernede, at man får ordnede forhold, der kan medføre, at flygtningene kan vende hjem igen.
Den henholder sig til, at UNHCR skal give melding om, at nu kan de pågældende altså vende tilbage.
Men der vil jeg så minde om, at UCK jo f.eks. ikke i forbindelse med Bosnienkrisen gav melding om, at de pågældende flygtninge kunne vende tilbage.
Det er lang tid siden, og i mellemtiden har ca. 20.000 flygtninge fået permanent opholdstilladelse i Danmark, og der er hverken tegn i sol eller måne på, at de kan vende tilbage.
Man burde selvfølgelig allerede nu melde ud, at man enten kan sørge for en hjemsendelse i løbet af en vis periode, eller at man midlertidigt kan bruge de flygtningelejre nede i Albanien, de danskfinansierede flygtningelejre, som i øjeblikket er tomme, som transitflygtningelejre, sådan at flygtningene kan vende tilbage til nærområdet og derefter reelt kan vende tilbage til der, hvor de kom fra.
Afslutningsvis skal jeg endnu en gang appellere til, at regeringen vil fjerne den tvivl, som kan komme frem i Folketinget i dag om, hvorvidt den altså vil overholde grundloven, og om den vil informere Det Udenrigspolitiske Nævn eller Folketinget via et beslutningsforslag om, hvad der foregår.
Det er undergravende for den tillid, der skal være blandt Folketingets partier til, at det, der foregår, er efter bogen og er i orden, og det er selvfølgelig også undergravende for de partier, som jo glædeligvis støtter det her, herunder mit eget.
Det er klart, at man må tænke sig om, når man fremover hører, hvad regeringen kommer med, hvis den ikke helt klart kan skære ud i pap, at den selvfølgelig - og det er jo nemt nok - indkalder Det Udenrigspolitiske Nævn, når der skal laves ændringer.
Det kan ikke være rigtigt, at vi har sådan en alternativt oprettet snakkeklub af forligspartier, der, hver gang der skal ske større politiske ting herinde på Christiansborg på forsvarsområdet, kan mødes, og så er det hele i orden.
Vi har haft diskussionen mange gange, og regeringen burde altså lægge sig på sinde, at den overholder det her og sørger for, at Folketinget er godt informeret, ellers er den tillid væk, der skulle være der.